**Правила**

**за избор на членове на Обществения съвет към Комисията по взаимодействието с неправителствените организации и жалбите на гражданите**

**Чл.1** Настоящите правила уреждат критериите и процедурата за предлагане и избиране на представители на неправителствените организации за членове на Обществения съвет към Комисията по взаимодействието с неправителствените организации и жалбите на гражданите, наричана за краткост по –нататък „Комисията“.

**Чл.2** **(1)** Общественият съвет е консултативен орган към Комисията, създаден съгласно правилата в глава трета (чл.20,21 и 22) от Вътрешните правила за работа на Комисията.

**(2)** Обществения съвет е форма на партньорство между Народното събрание и структурите на гражданското общество с цел засилване на прозрачността в законодателния процес и осигуряване на обществено наблюдение и контрол върху дейността на законодателния орган.

**(3)** Участието на представители на неправителствените организации се осъществява на доброволен принцип.

**Чл.3** **(1)** Общественият съвет се състои от 21 члена – физически лица, представители на неправителствени организации.

**(2)** Неправителствени организации могат да предлагат представители в Обществения съвет които:

1. регистрирани при условията и по реда на Закона за юридическите лица с нестопанска цел и са осъществявали своята дейност не по- малко от 3 години преди датата на подаване на заявлението за участие с предмет в поне една от следните области:

* Развитие на гражданското общество;
* Развитие на местните общности;
* Законодателство и публични политики;
* Правосъдие, вътрешна сигурност и обществен ред;
* Европейски въпроси и политики;
* Икономическо развитие;
* Социални въпроси и пазара на труда;
* Здравеопазване;
* Правата на хората с увреждания
* По политиките за българите в чужбина;
* Защита правата на човека;
* Етническите въпроси и миграцията;
* Правата на жените и равнопоставеност на половете;
* Младежки въпроси и политики;
* Правата на децата;
* Образование и наука;
* Култура и културно- историческо наследство;
* Екология и околна среда;
* Физическо възпитание и спорт;
* Дарителство и доброволчество;
* Транспорт и информационни технологии;

1. Имат опит в разработването, изпълнението, мониторинга или оценката на стратегии, програми, проекти и политики в посочената област.
2. Притежават експертен капацитет.

**Чл.4** **(1)** Комисията отправя публична покана за участие в Обществения съвет на неправителствени организации, която се публикува на официалната Интернет страница на Народното събрание в раздела на Комисията.

**(2)** Заявлението за участие и придружаващите го документи се подават в срок до **3 юли 2017** г., включително на имейла на Комисията: [kvnojg@pdrliament.bg](mailto:kvnojg@pdrliament.bg) или на адрес: град София, пл.“Княз Александър I“ № 1, Комисия по взаимодействието с неправителствените организации и жалбите на гражданите, Народно събрание на Република България

**Чл.5** За участие в Обществения съвет към Комисията неправителствените организации подават следните документи в деловодството на Комисията.

1. Заявление по образец /Приложение № 1/;

2. Удостоверение за актуално състояние;

3.Удостоверение за липса на данъчни задължения на неправителствената организация;

4. Копие от решението на компетентния управителен орган на юридическото лице за номиниране на съответния кандидат;

5. Писмени референции за дейността на неправителствената организация;

6. Писмени препоръки за работата и компетентността на номинирания представител;

**Чл.6** **(1**) В срок от 7 дни след крайния срок за подавате на заявления Комисията извършва проверка за съответствието на постъпилите документи с изискванията на чл. 3 и 5.

**(2**) На интернет страницата на Комисията се публикува списък по области на компетентност на организациите отговарящи на изискванията.

**(3)** Комисията информира организациите, които не отговарят на изискванията, за причините, поради които не са допуснати за участие.

**Чл.7** (**1)** Организациите, които осъществяват дейност в една и съща област на компетентност, се представляват в Обществения съвет от един представител.

**(2)** Комисията изпраща покана на допуснатите до участие в Обществения съвет организации да изберат в определен срок свой представител, който ще изразява техните интереси.

**(3)** Решението за избиране на представител на неправителствените организации се удостоверява с протокол и присъствен лист. Решението за избиране на представител в Обществения съвет се приема с обикновено мнозинство.

**(4)** В случай, че неправителствените организации не излъчат в определения срок представител, същият се определя от Комисията измежду всички допуснати до участие в съответната област по компетентност. Решението се приема с обикновено мнозинство.

**Чл.8** **(1)** За член на Обществения съвет не може да бъде избрано лице, което е в положение на свързано лице по смисъла на Закона за предотвратяване и установяване на конфликт на интереси с член на Комисията.

**(2)** Излъчените представители на неправителствените организации представят следните документи:

1. Декларация за липсата на обстоятелства / Приложение № 2/

2. Декларация за липса на конфликт на интереси по ал.1 /Приложение №3/

3.Автобиография;

4. Свидетелство за съдимост на номинираните лица.

**Чл.9** **(1)** В срок от 7 дни Комисията проверява дали излъчените представители на неправителствените организации отговарят на изискванията на чл.8.

**(2)** В случай, че даден кандидат не отговаря на изискванията, Комисията поканва в срок от 7 дни неправителствените организации да избере нов представител по реда на чл. 7.

**Чл.10** Съставът на Обществения съвет се утвърждава с решение на Комисията в съответствие на чл.22, ал.3 от Вътрешните правила за работа на Комисията и се обявява публично на интернет страницата на Комисията.

**Чл.11 (1)** Участиетона член на Обществения съвет се прекратява при:

1. Подаване на писмено заявление;
2. Най- много при три поредни отсъствия от заседанията на Обществения съвет без уважителни причини;
3. При смърт;

**(2)** При прекратяване по ал. 1 на участието на член на Обществения съвет, неправителствените организации от съответната област на компетентност излъчват нов представител по реда на чл. 7 от правилата за избор на членове на ОС към Комисията и чл. 22, ал. 3 от Вътрешните правила за работа на Комисията

***Настоящите правила и критерии се приемат на основание чл.22, ал. 2 от Вътрешните правила за работа на Комисията по взаимодействието с неправителствените организации и жалбите на гражданите.***